Document ID: /roh_data/filtered/fineweb-2-filterrobots_roh.jsonl.gz/14450

Tenor Martin Landolt na saja la PBD Svizra betg pertutgada da las renfatschas. I sajan renfatschas che n'hajan betg da far cun la politica dals pertutgads, mabain cun la persuna. Perquai na piglia la PBD Svizra betg posiziun en il cas. Martin Landolt sco persuna e president da la partida sustegna dentant cumplettamain ils dus accusads – Andreas Felix sco era a Jon Domenic Parolini. Quai ch'i vegnia pretendì sajan sulettamain renfatschas e nagins fatgs confermads, uschia Landolt.
Landolt resta optimistic per las elecziuns
Martin Landolt deplorescha ch'ils candidats per la regenza grischuna èn vegnids sut squitsch. I saja però in squitsch che na saja betg giustifitgà e perquai na tema el betg da perder tar las elecziuns dals 10 da fanadur en. El è optimistic per omadus candidats.
Jau n'hai naginas raschuns da betg crair ad Andreas Felix ed a Jon Domenic Parolini. Els han mes sustegn cumplain.
Era la partida grischuna stat cumplettamain davos ils candidats. Felix saja adina stà loial envers la partida, uschia il manader dal cumbat electoral Gian Michael.
Ils dus candidats per la regenza èn vegnids sut squitsch suenter che la revista online «Republik» ha publitgà divers artitgels davart il cartel da construcziun en l'Engiadina. Quels renfatschan al cusseglier guvernativ Jon Domenic Parolini ed al candidat per la regenza Andreas Felix d'avair savì da las cunvegnas da pretschs.
RR actualitad 06:00